BLF maak kapsie teen verkiesingsdepositoAndile Mngxitama, leier van Black First Land First (BLF). Foto: Jonisayi Maromo / ANA Black First Land First (BLF), wat hom beskryf as ŉ Pan-Afrikanis en rewolusionêre sosiale politieke party, het Dinsdag beswaar aangeteken teen die deposito wat vereis word voor partye aan verkiesings in Suid-Afrika kan deelneem. Die BLF is een van verskeie organisasies wat LP’s toegespreek het oor die Wetsontwerp op Politieke Partyfinansiering wat deur ŉ ad hoc-komitee in die parlement hanteer word. Politieke partye moet R605 000 betaal om aan verkiesings in die land deel te neem – R45 000 per provinsie en R200 000 vir die nasionale wetgewer. Lindsay Maasdorp, die BLF se woordvoerder, het gesê die organisasie meen die voorskrifte in die Verkiesingswet moet herroep word. “Ons stel voor dat elke politieke party wat graag aan die verkiesing wil deelneem, minstens 50 000 handtekeninge moet hê om te bewys hulle het die kapasiteit om stemme te werf en om te verseker hulle kan deelneem en het ondersteuning onder die meerderheid van die mense in hierdie land.” Maasdorp het gesê die handtekeninge verseker dat partye, indien hulle die R605 000 betaal, ook kan bewys hul party het ondersteuning. Hy het egter gesê die BLF verwerp die deposito omdat dit “onregverdig en onredelik is” teenoor nuwe partye wat aan die verkiesing wil deelneem. “Elke landsburger is geregtig daarop om politieke keuses te maak. Hoe handhaaf ons hierdie vryheid as ons sê jy moet R600 000 betaal om aan die verkiesingstelsel deel te neem, wanneer ons weet sommige mense kan daardie geld kry sonder om ŉ vinger te verroer?” het hy gesê. Themba Godi, LP van die African People Convention’s (APC) wat ook ŉ lid van die ad hoc-komitee is, het saamgestem dat die deposito “ŉ beperking plaas”.